እስራኤል የጎላን ኮረብታ የግዛቷ አካል መሆኑን ዓለም እውቅና እንዲሰጠው ትራምፕን እየወተወተች ነው
እስራኤል የጎላን ኮረብታ የሉዓላዊ ግዛቷ አካል መሆኑን ዓለም እውቅና እንዲሰጠው  የትራምፕ አስተዳደር የበኩሉን ሚና እንዲጫወት እየጠየቀች ነው፡፡1 ሺህ 800 ስኩዌር ኪ.ሜ ስፋትን እንደሚሸፍን የሚነገርለት የጎላን ኮረብታ በሶሪያ ግዛት ውስጥ የሚገኝ ሲሆን እንደ አውሮፓዊያኑ የዘመን ቀመር በ1967 በመካከለኛው ምስራቅ ሀገራት እና በእስራኤል መካከል ለስድሰት ቀን በተደረገ ጦርነት በእስራኤል ቁጥጥር ስር የዋለ ስፍራ ቦታ፡፡ከ1981 ጀምሮ እስራኤል የጎላን ኮረብታን እንደ ግዛቷ አንድ አካል በመቁጠር በርካታ ዜጎቿን በቦታው አስፍራለች፡፡በዚሁ ጊዜ የሶሪያው ፕሬዝዳንት በሽር አል አሳድ በኢራን በመታገዝ የጎላን ተራራን ከእስራኤል ለመታደግ ጦርነት ቢያውጅም ጥረታቸው በእስራኤል በመክሸፉ ቦታውን ዳግም መቆጣጠር አልቻሉም፡፡እስራኤል የጎላን ኮረብታን ትቆጣጠር እንጂ ዓለም አቀፉ ማህበረሰብ እስካሁንም ድረስ ቦታው የሶሪያ ግዛት አካል እንደሆነ ያምናል፡፡የወቅቱ የአካባቢው ፓለቲካ ሁኔታ ለእስራኤል እንዳደላ የተረዱት የእስራል አመራሮች ግዛቱ የእስራአል ግዛት አካል ሆኖ እውቅናው እንዲሰጠው ጠ/ሚ ቤናሚኒን ኔታኒያሁን ጨምሮ የእስራኤል ከፍተኛ ባለስልጣናት አሜሪካን እና ዓለም አቀፉን ማሕበረሰብ እየጠየቁ ነው፡፡የፕሬዝዳንት ዶናልድ ትራምፕ አስተዳደር በቅርቡ እየሩስአሌም የእስራኤል ዋና ከተማ መሆኗን በመቀበል ቴሌአቪቭ የሚገኘውን የአሜሪካ ኢምባሲ ወደ እየሩስአሌም ማዛወሩ ይታወሳል፡፡  ትራምፕ አሁንም እስራኤል ከሶሪያ የነጠቀችውን የጎላን ተራራን እውቅና እንዲሰጡ የእስራኤል መንግስት እየወተወቷቸው መሆኑንም ነው ሮይተርስን ጨምሮ ዓለም አቀፍ ሚዲያዎች በመዘገብ ላይ የሚገኙት፡፡የእስራኤል ባለስልጣናትን ጠቅሶ ሮይተርስ እንደዘገበው እስራኤል ቀጣይ ተግባሯ የጎላን ኮረብታን ተንተርሳ ከሶሪያ ጋር ያላትን ድንበር ማስመር ሲሆን የፕሬዝዳንት ትራምፕ አስተዳደር ደግሞ ለቦታው በአንድ ወራት ውስጥ እውቅና እንደሚሰጥ ይጠበቃል፡፡እስራኤል የጎላን ኮረብታን ከተቆጣጠረች 51 አመታትን ያስቆጠረች ሲሆን አሁን ቦታው እውቅና እንዲሰጠው ከአሜሪካ ጋር ዲፕሎማሲያዊ ውይይት ለማድረግ እንደተዘጋጁ የገለፁት ደግሞ የእስራኤል የመረጃና ደህንነት ሚኒስትሩ ካቲዝ ናቸው፡፡ሶርያ ስምተኛ አመቱን ባስቆጠረው የእርስ በእርሰ ጦርነት የተዳከመች በመሆኑ ግዛቷን ለመጠበቅ ከእስራኤል ጋር ወታደራዊ እሰጥ አገባ ውስጥ ትገባለች ተብሎ አይጠበቀም፡፡እናም ወቅቱ የአሜሪካ ባለስልጣናት ከእስራኤል ጋር በበርካታ ጉዳዮች ዙሪያ ውይይት በማድረግ ወሳኔ ቢሰጡ አመቺ ይመስላል፡፡እንደ አውሮፓዊያኑ ዘመን አቆጣጠር በ2ሺህ የጎላን ኮረብታን ሶሪያ በሰላማዊ ድርድር ከእስራኤል ለማስመለስ ብትሞክርም የበሽር አላ አሳድ መንግስት ባጋጠመው ውስጣዊ ችግር እና የተለያዩ ሀገራት በሶርያ ላይ ካላቸው ፍላጎት አንፃር ሊሳካ እንዳልቻለ መረጃዎች ይጠቁማሉ፡፡ይህ ደግሞ እስራኤል ቦታውን አስጠብቃ እንደትቆይ ምክኒያት ሆኗል፡፡ በመቀጠልም በኢራን አደራዳሪነት ቦታውን ወደ ሶሪያ ለማስመለስ የተደረገው ጥረትም እንዲሁ ከሽፏል፡፡በ1967 እስራኤል ከ20ሺህ በላይ የሚሆኑ ዜጎቿን በጎላን ያሰፈረች ሲሆን በቦታው የዜግነት መብት ሰጥታም ደህንነታቸውን ስትጠብቅ ቆይታለች፡፡አሁን የጎላን ኮረብታን አሜሪካ እንደ እየሩስአሌም ሁሉ ለእስራኤል እውቅናን ትሰጥ ይሆን ወይ የሚለው ጥያቄ በብዙዎች እይታ የማይሳካ ምኞት ይመስላል፡፡